खत्म हुआ आतंक का साया, मारा गया लादेन  
अमेरिकी राष्ट्रपति ओबामा ने दुनिया के सबसे बड़े आतंकी कहे जाने वाले ओसामा बिन लादेन के मारे जाने का ऐलान किया।
दुनिया के सबसे बड़े आतंकी कहे जाने वाले ओसामा बिन लादेन को आखिरकार अमेरिकी सेना ने मार गिराया है। वहीं तहरीक-ए-तालिबान का कहना है कि लादेन अभी जिंदा है। उधर, अमेरिका ने बरामद शव का डीएनए टेस्ट करवाया है जिसमें दावा किया कि यह शव लादेन का है। गौरतलब है कि पाकिस्तान की राजधानी इस्लामाबाद के पास ऐबटाबाद में एक पुरानी हवेली के भीतर छिपे बैठे लादेन को अमेरिकी सेना के जवानों ने शूट कर दिया। उसके सिर पर गोली मारी गई। अमेरिकी राष्ट्रपति बराक हुसैन ओबामा ने पूरी दुनिया के सामने इसका ऐलान किया है।  ओबामा ने ऑपरेशन अफगानिस्तान की सफलता के लिए अपनी सेना को बधाई दी है, और लादेन के मारे जाने पर काफी खुशी जाहिर की है। ओबामा ने कहा कि बिना पाकिस्तान की मदद के यह मुमकिन नहीं था। सोमवार सुबह ही उन्होंने पाकिस्तान के राष्ट्रपति आसिफ अली जरदारी से बात की और उनका शुक्रिया अदा किया। अमेरिकी राष्ट्रपति ने साथ ही यह भी कहा कि हमारी लड़ाई इस्लाम के खिलाफ नहीं है।  कहा जा रहा है कि ओसामा की लाश अमेरिका के पास ही है। लादेन का मारा जाना अमेरिका की बड़ी जीत है, और इससे विश्व स्तर पर आतंकी गतिविधियों पर गहरी चोट होगी।   गौरतलब है कि अमेरिका में 9/11 हमले के पीछे ओसामा बिन लादेन के हाथ के बाद अमेरिका ने अफगानिस्तान पर हमला किया था और पिछले 10 साल से लगातार अफगानिस्तान के विभिन्न इलाकों में अमेरिका हमले कर अलकायदा के इस शीर्ष आतंकी को मारने की फिराक में था। उधर लादेन की मौत की खबर के बाद अमेरिकी लोग सड़कों पर जश्न मनाने उतर आए।